CELEX: 32018D0789
Language: bg
Date: 2018-05-25 00:00:00
Title: Решение за изпълнение (EC) 2018/789 на Съвета от 25 май 2018 година за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

31.5.2018   
            
            
               BG
            
            
               Официален вестник на Европейския съюз
            
            
               L 134/10
            
         РЕШЕНИЕ ЗА ИЗПЪЛНЕНИЕ (EC) 2018/789 НА СЪВЕТА
   от 25 май 2018 година
   за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               В съответсвие с общото правило, вчлен 193 от Директива 2006/112/ЕО, лице – платец на данъка върху добавената стойност (ДДС) пред данъчните органи е всяко данъчнозадължено лице, извършващо облагаеми доставки на стоки или услуги.
            
         
               (2)
            
            
               С писмо, заведено в Комисията на 13 юли 2017 г., Унгария поиска разрешение да въведе мярка за дерогация от член 193 от Директива 2006/112/ЕО („специална мярка“) във връзка с лицето – платец на ДДС, в случая на някои доставки, извършвани от данъчно задължено лице в производство по ликвидация или каквото и да е друго правно производство, в което се обявява несъстоятелността му.
            
         
               (3)
            
            
               В съответствие с член 395, параграф 2, втора алинея от Директива 2006/112/ЕО, с писма от 15 януари 2018 г. Комисията препрати отправеното от Унгария искане до останалите държави членки. С писмо от 16 януари 2018 г. Комисията уведоми Унгария, че разполага с цялата информация, необходима за разглеждане на искането.
            
         
               (4)
            
            
               Унгария твърди, че данъчно задължените лица в производство по ликвидация или по несъстоятелност често не заплащат дължимия от тях ДДС на данъчните органи. Същевременно купувачът, който е данъчно задължено лице с право на приспадане, може все пак да приспадне заплатения ДДС, като това води до загуби за бюджета и финансира ликвидацията. В Унгария са регистрирани случаи на измама, при които дружества в ликвидация издават фиктивни фактури на действащи дружества и драстично намаляват техните данъчни задължения, без да има гаранция, че издателят на фактурата ще заплати дължимия ДДС.
            
         
               (5)
            
            
               В съответствие с член 199, параграф 1, буква ж) от Директива 2006/112/ЕО държавите членки могат да предвидят лицето — платец на ДДС да бъде данъчно задълженото лице, за което се извършва доставката на недвижими вещи, продадени от длъжник, срещу когото е произнесено съдебно решение за изпълнение при процедура за публична продан („механизъм за обратно начисляване“). За да предотврати загубите за държавния бюджет, Унгария поиска дерогация от член 193 от Директива 2006/112/ЕО с цел да ѝ бъде разрешено да въведе механизма за обратно начисляване спрямо други доставки на данъчно задължените лица в производство по несъстоятелност, и по-конкретно доставките на дълготрайни активи и доставките на други стоки и услуги на пазарна стойност, надвишаваща 100 000 HUF.
            
         
               (6)
            
            
               Въз основа на предоставената от Унгария информация определянето на получателя, който е данъчно задължено лице, за лице – платец на ДДС, в тези конкретни случаи ще опрости процедурата за събиране на ДДС и ще предотврати отклонението от данъчно облагане и избягването на данъци. Унгария счита, че специалната мярка ще спомогне и за ограничаване на загубите за държавния бюджет и ще генерира допълнителни приходи.
            
         
               (7)
            
            
               Следователно на Унгария следва да се предостави разрешение да прилага механизма за обратно начисляване за доставките на дълготрайни активи и и доставките на други стоки и услуги на пазарна стойност, надвишаваща 100 000 HUF от данъчно задължено лице в производство по ликвидация или каквото и да е друго правно производство, в което се обявява несъстоятелността му.
            
         
               (8)
            
            
               Специалната мярка следва да се предостави за ограничен срок.
            
         
               (9)
            
            
               Предвид обхвата и новостта на специалната мярка е важно въздействието ѝ да бъде подложено на оценка. Ето защо, ако Унгария възнамерява срокът на действие на специалната мярка да бъде удължен и след 2021 г., тя следва най-късно до 31 декември 2020 г. да представи на Комисията доклад, включващ преглед на специалната мярка, заедно с искането за удължаване на срока на действие на специалната мярка.
            
         
               (10)
            
            
               Специалната мярка ще има незначително отражение върху общия размер на данъчните приходи, събирани на етапа на крайно потребление, и няма да има отрицателно въздействие върху собствените ресурси на Съюза, формирани от данъка върху добавената стойност,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 193 от Директива 2006/112/ЕО на Унгария се разрешава да определи за лице — платец на ДДС, данъчно задълженото лице, за което се извършва която и да е от следните доставки:
   
               а)
            
            
               доставка на дълготрайни активи от данъчно задължено лице в производство по ликвидация или каквото и да е друго правно производство, в което се обявява несъстоятелността му;
            
         
               б)
            
            
               доставка на други стоки и услуги, чиято пазарна стойност към момента на доставката надвишава 100 000 HUF, от данъчно задължено лице в производство по ликвидация или каквото и да е друго правно производство, в което се обявява несъстоятелността му.
            
         Член 2
   Настоящото решение поражда действие в деня на нотифицирането му.
   Срокът на действие на настоящото решение изтича на 31 декември 2021 г.
   Член 3
   Адресат на настоящото решение е Унгария.
   
      Съставено в Брюксел на 25 май 2018 година.
      
         
            За Съвета
         
         
            Председател
         
         В. ГОРАНОВ
      
   
   
      (1)  ОВ L 347, 11.12.2006 г., стр. 1.